Diari Oficial de la Generalitat Valenciana


Sumari del DOGV 9607, del 31-05-2023 (2023/6081)

RESOLUCIÓ de 30 de maig de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplia de manera excepcional el període de crema de residus vegetals generats en tasques agrícoles mitjançant ús del foc.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9607

Data del DOGV
:   31-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6081


Data del document
:   30-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * residu agrícola

RESOLUCIÓ de 30 de maig de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplia de manera excepcional el període de crema de residus vegetals generats en tasques agrícoles mitjançant ús del foc. [2023/6081]  
L'article 146 del Reglament de la Llei 3/1993, de 9 de desembre, forestal de la Comunitat Valenciana, aprovat pel Decret 98/1995, de 16 de maig, estableix que en els terrenys forestals, en els confrontants o amb una proximitat menor de 500 metres d'aquells, amb una autorització prèvia, podrà realitzar-se la crema de marges de cultiu o de restes agrícoles o forestals, així com la crema de canyars, canyissars o matolls lligada a algun tipus d'aprofitament ramader, cinegètic o de qualsevol altre tipus, fora del període comprés entre l'1 de juliol i el 30 de setembre.  
L'article 44 de la Llei 43/2003, de 21 de novembre, de forests, relatiu a la prevenció d'incendis forestals, indica que les comunitats autònomes regularan en forests i àrees confrontants l'exercici de totes aquelles activitats que puguen donar lloc a risc d'incendi.  
  
La Llei 7/2022, de 8 d'abril, de residus i sòls contaminats per a una economia circular, defineix com a «residus agraris i silvícoles» els residus generats per les activitats agrícoles, ramaderes i silvícoles i, mitjançant l'article 27 regula l'eliminació d'aquests residus mitjançant l'ús del foc, establint una sèrie d'excepcions que poden autoritzar-se per l'òrgan competent de la comunitat autònoma.  
  
Mitjançant la Resolució de 10 de febrer de 2023, de la consellera d'Agricultura, Desenvolupament Rural, Emergència Climàtica i Transició Ecològica, es van aprovar les instruccions per a l'ús del foc en l'eliminació de residus agrícoles i forestals, en aplicació del que es disposa en l'article 27 de la Llei 7/2022, de 8 d'abril, de residus i sòls contaminats per a una economia circular. L'annex III d'aquesta Resolució de 10 de febrer de 2023 estableix les condicions mínimes per a la realització de la crema de residus agrícoles i forestals mitjançant l'ús del foc en terreny forestal i en la zona d'influència, i el període habilitat per a això és del 16 d'octubre al 31 de maig, tots dos inclusivament.  
  
La Resolució de 28 de març de 2023, de la consellera d'Agricultura, Desenvolupament Rural, Emergència Climàtica i Transició Ecològica, modificava el període de crema de marges de cultiu o d'eliminació de residus agrícoles i forestals mitjançant l'ús del foc de manera que no es permetia la crema de residus agrícoles i forestals en els terrenys forestals, en els confrontants o amb una proximitat menor de 500 metres d'aquells.  
Mitjançant la Resolució de 27 d'abril de 2023, de la consellera d'Agricultura, Desenvolupament Rural, Emergència Climàtica i Transició Ecològica, i després d'un mes sense poder eliminar residus agrícoles mitjançant l'ús del foc, es va decidir permetre la crema d'aquests residus agrícoles excepte en els terrenys forestals, en els confrontants o amb una proximitat menor de 100 metres d'aquells.  
Durant aquesta segona quinzena de maig de 2023 s'han produït precipitacions que, d'una banda, han dificultat l'ús del foc per a poder gestionar els residus agrícoles, i d'altra banda, han permés augmentar la humitat del combustible forestal, disminuint el perill d'incendi forestal, almenys a curt termini.  
D'altra banda, els titulars d'explotacions agràries i les organitzacions agràries han manifestat que l'acumulació prolongada de restes de la poda o d'altres operacions de cultiu poden suposar un risc fitosanitari greu per als cultius i les plantacions confrontants, i han sol·licitat l'ampliació del període de crema de residus agrícoles durant 15 dies, ateses les condicions meteorològiques actuals.  
  
Per tot això, en virtut de les competències atorgades pel Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries, el Decret 5/2019, de 16 de juny, del president de la Generalitat, pel qual es determina el nombre i la denominació de les conselleries, i el Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, resolc:  
  
Primer  
Ampliar, de manera excepcional i fins al 16 de juny de 2023 inclusivament, el període de crema de residus vegetals generats en tasques agrícoles situats en els terrenys confrontants o amb una proximitat menor de 500 metres de terrenys forestals, establit en l'annex III de la Resolució de 10 de febrer de 2023, de la consellera d'Agricultura, Desenvolupament Rural, Emergència Climàtica i Transició Ecològica (DOGV 9540, 23.02.2023). No obstant això, es mantenen les condicions de crema establides en l'annex III d'aquesta resolució.  
  
Segon  
Aquesta resolució substitueix l'autorització de la Direcció General de Prevenció d'Incendis Forestals a la qual fa referència l'apartat 3 de l'annex III de la Resolució de 10 de febrer de 2023, de la consellera d'Agricultura, Desenvolupament Rural, Emergència Climàtica i Transició Ecològica (DOGV 9540, 23.02.2023), per al període de vigència d'aquesta resolució.  
  
Tercer  
La present resolució es publicarà en el Diari Oficial de la Generalitat Valenciana, i serà aplicable a partir de l'endemà de la seua publicació.  
  
Contra la present resolució, que posa fi a la via administrativa, es podrà interposar un recurs contenciós administratiu davant el jutjat contenciós administratiu corresponent, en el termini de dos mesos, a comptar des de l'endemà de la seua publicació, de conformitat amb el que es preveu en els articles 10, 14 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjudici de la interposició del recurs potestatiu de reposició, davant aquest mateix òrgan, en el termini d'un mes, computat en els termes ja indicats, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques. En tot cas, no podrà simultaniejar-se la interposició del recurs de reposició i el contenciós administratiu.  
  
València, 30 de maig de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.